Acasa › Ştiri › Eveniment › Bancă din Brașov, jefuită în 50 de secunde: Hoții au furat 200.000 lei Bancă din Brașov, jefuită în 50 de secunde: Hoții au furat 200.000 lei

Bancă din Brașov, jefuită în 50 de secunde: Hoții au furat 200.000 lei

Un articol de: - 04 Sep 2014, 09:09 Foto: B1 TV Eveniment

Jaf în timp record la o bancă din Brașov. Banca a fost prădată de hoți, în doar 50 de secunde, joi dimineață, în jurul orei 03:00, relatează B1 TV.



În nici un minut, hoții au reușit să fure 200.000 lei.



Primele informații furnizate de polițiști arată că jaful a avut loc în noaptea de miercuri spre joi, în jurul 03.00, la o filială a Băncii Transilvania din cartierul Răcădău din municipiul Brașov.



Potrivit imaginilor surprinse de camerele de luat vederi ale băncii, în unitatea bancară au intrat două persoane care au forţat uşa de acces și au furat o casetă de valori în care se afla sume de 200.000 lei, a declarat purtătorul de cuvânt al IPJ Brașov, Liviu Naghi.



Acesta a afirmat că hoții au lăsat la locul faptei mai multe obiecte, printre care şi ranga cu care au acţionat. După ce au furat caseta de valori care cântăreşte aproximativ 50 de kilograme, cei doi atacatori au fugit din bancă.



În aproximativ cinci minute de la declanşarea alarmei, la fața locului a ajuns o echipă de la firma de pază cu care banca avea contract, însă hoții fugiseră.

"Banca nu avea pază umană, ci doar asistenţă din partea unei firme de specialitate cu care are contract. Echipa de intervenţie a ajuns în cinci minute după producerea evenimentului", a spus Naghi.



El a precizat că anchetatorii urmează să verifice şi dacă respectiva cutie de valori era corespunzător fixată în podea.



Potrivit sursei citate, sucursala Băncii Transilvania aflată pe strada Tâmpei din cartierul Răcădău a fost ultima dată verificată de poliţiştii Secţiei 4 Braşov în data de 21 august, pentru a se stabili dacă erau respectate prevederile Legii 333/2003 privind sistemele de pază şi nu au fost descoperite probleme.





















